text: Lokal mand anholdt og sigtet for væbnet røveri
  22 juli 2016 kl. 07.13
  Et tip fra en borger førte til anholdelsen af en mand, der er sigtet for røveri mod Dagli'Brugsen i Kliplev.
  Opdateret 14.23
  Torsdag eftermiddag blev en 43-årig mand anholdt af Syd- og Sønderjyllands Politi, som har sigtet manden for væbnet røveri mod Dagli'Brugsen den 16. juli. Det oplyser politiet i en pressemeddelelse. Ved røveriet truede gerningsmanden personalet med en kniv for at få udleveret penge.
  Politiet havde fået et tip om, at den bil, der var efterlyst i forbindelse med røveriet, var set i lokalområdet. Efter at have fundet bilen, lykkedes det politiet at opspore en mand fra lokalområdet, som herefter blev anholdt og sigtet for røveriet. Manden blev i grundlovsforhør kl. 9 i morges varetægtsfængslet i fire uger.
  Syd- og Sønderjyllands Politi har oplevet et stærkt engagement fra lokalbefolkningen i forhold til at få sagen opklaret, og det har været en stor hjælp.
  Syd- og Sønderjyllands Politi efterforsker fortsat røveriet, da der kan være flere medskyldige.
  